Veebruar 2012

Veebruar 2012, kroonika

2012. aasta veebruar algas kolmapäeval ja lõppes 29 ööpäeva pärast kolmapäeval.

1. veebruar

 Afganistanis Helmandi provintsis sai mässuliste paigaldatud lõhkekeha plahvatamisel vigastada jalgsipatrullis osalenud Eesti kaitseväelane. Vigastatu toimetati Camp Bastioni sõjaväebaasi välihaiglasse, kus teda opereeriti. 
 Ameerika Ühendriikide suhtlusmeediaettevõte Facebook avalikustas kava minna börsile, mille tulemusel loodab firma teenida 5 miljardit USA dollarit lisaraha.
 Ameerika Ühendriikide riigisekretär Hillary Clinton allkirjastas korralduse, millega tühistati piirangud Usbekistanile sõjalise abi andmiseks. Piirangud viidi sisse 2004. aastal inimõiguste olukorra halvenemise tõttu Usbekistanis.
 Ameerika Ühendriikides kiitis Washingtoni osariigi senat häältega 28:21 heaks samasooliste abielu lubava seaduse.
 Colombia lõunaosas Tumaco linnas korraldati pommirünnak politseijaoskonnale. Rünnakus hukkus 11 ja sai vigastada 70 inimest. Politsei andmetel korraldas rünnaku vasakpoolne relvarühmitus FARC.
 Egiptuses Port Saidis puhkesid jalgpallimatši järel jalgpallifännide vägivaldsed kokkupõrked, mille tulemusena sai surma vähemalt 74 inimest.
 Iraani president Maḩmūd Aḩmadīnezhād avalikustas riigieelarve kava aastateks 2012–2013, mis näeb ette kaitsekulutuste tõusu kuni 127 protsendi ulatuses võrreldes eelmise eelarveperioodiga.
 Nigeerias vahistati terrorirünnakute sooritamisega tuntust kogunud islamistliku rühmituse Boko Haram kõneisik Abul Qaqa.
 Taanis Kopenhaagenis toimus Euroopa Liidu teadusministrite koosolek, kus Eestit esindas haridus- ja teadusminister Jaak Aaviksoo.
 Venemaal lahkus ametist tööstus- ja kaubandusminister Viktor Hristenko, et asuda tööle Euraasia Majanduskomisjoni esimehena.
 Venemaal Peterburi laevatehases Severnaja Verf algas Venemaa sõjalaevastikule mõeldud kahe uue põlvkonna sõjalaeva ehitus. Nendeks on fregatt Admiral Golovko ja korvett Gremjaštši.
 Eestis alustas Elioni peadirektorina tööd senine turundusjuht Arti Ots.
 Eestis viibis ametlikul ühepäevasel visiidil Rootsi rahandusminister Anders Borg, kes kohtus siin oma Eesti kolleegi Jürgen Ligiga.
 Eesti presidendi Toomas Hendrik Ilvese kantselei tegi teatavaks 2012. aasta riiklike teenetemärkide saajate nimekirja. Muuhulgas antakse Maarjamaa Risti I klassi teenetemärk endisele Ameerika Ühendriikide presidendile George W. Bushile, Eesti Kaitseväe endine juhataja Ants Laaneots pälvis aga Kotkaristi I klassi teenetemärgi, mida pole välja antud alates 1938. aastast.
 Eestis esitati kahtlustus eraviisilises jälitustegevuses ja sõnumisaladuse rikkumises Keskerakonna liikmele Ivor Onksionile, kelle kaudu sattus Keskerakonna valdusse Sotsiaaldemokraatliku Erakonna liikme Hannes Rummu ametialane ja eraviisiline kirjavahetus.

2. veebruar

 Ameerika Ühendriikides teatas ärimees Donald Trump, et toetab Vabariikliku Partei presidendikandidaadina Mitt Romneyt.
 Belgias Brüsselis algas NATO kaitseministrite kahepäevane nõupidamine, mille eesmärk oli ette valmistada Chicagos toimuvat NATO tippkohtumist. Eestit esindas nõupidamisel kaitseminister Mart Laar.
 Brasiilias astus korruptsioonisüüdistuste tõttu ametist tagasi linnade minister Mario Negromonte.
 Colombia lääneosas Villa Rica linnas korraldati pommirünnak kohaliku politseijaoskonna vastu. Rünnakus hukkus 6 inimest ja üle 10 inimese sai vigastada.
 Egiptuses mõisteti kolmeks kuuks vangi 72-aastane näitleja ja koomik Adel Imam, kelle näidendid ja filmid on kohtu hinnangul solvanud islamit ja selle sümboleid.
 India ülemkohus tühistas 2008. aastal välja antud 122 telekommunikatsiooniteenuste litsentsi, mille väljastas hiljem korruptsioonis süüdistatuna kohtu alla antud side- ja infotehnoloogiaminister Andimuthu Raja.
 Kambodža punaste khmeeride kuritegusid uuriv genotsiidikohus lükkas tagasi Tuol Slengi vangla kunagise ülema Kaing Guek Eavi apellatsioonikaebuse ja mõistis ta eluks ajaks vangi.
 Kuveidis toimusid parlamendivalimised. Opositsioonilised erakonnad võitsid 34 kohta 50-kohalises parlamendis. Valimisaktiivsus oli umbes 60%.
 Paapua Uus-Guinea ranniku lähistel, 16 kilomeetri kaugusel Finschhafeni sadamast uppus halbade ilmastikuolude tõttu reisilaev MV Rabaul Queen 350 inimesega pardal. Esialgsetel andmetel õnnestus päästa vähemalt 219 inimest.
 Somaalias vallutasid valitsusväed Keenia armee toel islamiliikumise aş-Şabāb käest Badhadhe linna, lõigates ära nende varustuskanalid merelt sisemaale.
 Soome meediakontsern Alma Media omandas Baltimaade suurima töövahendusportaali CV-Online.
 Suurbritannia välisminister William Hague külastas esimese Suurbritannia välisministrina pärast 20 aastast pausi Somaaliat.
 Taanis Kopenhaagenis algas Euroopa Liidu konkurentsivõime ministrite kahepäevane nõupidamine, kus Eestit esindas majandus- ja kommunikatsiooniminister Juhan Parts.
 Venemaal peeti 50 miljoni Venemaa rubla suuruse altkäemaksu võtmisel kinni Stavropoli linnapea Igor Bestuži.
 Venemaal kinnitas Volgogradi oblasti duuma oblasti kubernerina ametisse Sergei Boženovi.
 Eesti valitsus kiitis heaks seaduseelnõu, mis annab võimaluse seksuaalkurjategijate keemiliseks kastreerimiseks.
 Eesti sotsiaalminister Hanno Pevkur viibis ühepäevasel töövisiidil Soomes, kus kohtus mitmete Soome valitsuse liikmetega.
 Tallinnas Nokia kontserdimajas toimus 2012. aasta Eesti Muusikaauhindade gala. Kõige enam võitis auhindu ansambel Ewert and The Two Dragons, saades neid kõigis viies kategoorias, kus nad olid esitatud nominentideks.

3. veebruar

 Lõuna-Sudaanis Mayenditi linnas toimunud kolmepoolsetel rahukõnelustel, kus osalesid lisaks Lõuna-Sudaani esindajatele ka Sudaani ja ÜRO esindajad, toimus tulevahetus, milles hukkus vähemalt 37 inimest. 
 Nepalis algas maoistlike mässuliste desarmeerimisprotsess. Maoistid, kes lõpetasid 2007. aastal relvastatud võitlusi, olid viis aastat veetnud oma laagrites. Kokku oli riigis taolisi võitlejaid 17 000 kuni 19 000.
 Poola peaminister Donald Tusk lubas ulatuslike protestiaktsioonide tulemusel külmutada vastuolulise intellektuaalomandi õiguste jõustamise kokkuleppe ACTA ratifitseerimise.
 Suurbritannia energeetikaminister Chris Huhne astus tagasi süüdistuste tõttu, et ta on andnud seoses oma 2003. aastal aset leidnud kiiruseületamisega valetunnistusi.
 Ukraina president Viktor Janukovõtš nimetas riigi julgeolekuteenistuse uueks juhiks vene rahvusest endise KGB ohvitseri Igor Kalinini. Tema eelkäija Valeri Horoškovski asus eelmisel kuul rahandusministri ametikohale.
 Ungari rahvuslik lennufirma Malév lõpetas finantsraskuste tõttu tegevuse. Raskustes Malévile andis hävitava löögi Euroopa Komisjoni nõue maksta riigile tagasi aastatel 2007–2010 saadud abisummad kogumahus 130 miljonit eurot.
 Venemaal kinnitas Arhangelski oblasti duuma häältega 54:2 oblasti uueks kuberneriks Igor Orlovi.
 Venemaa keskvalimiskomisjon avaldas ametliku aruande 2011. aasta Riigiduuma valimiste kohta, tunnistades 90% valimiste kohta esitatud kaebustest alusetuks.
 Eestis Lihulas Penijõe mõisa peahoone saalis toimub konverents "Matsalu 55", millega tähistatakse 55 aasta möödumist Matsalu rahvuspargi asutamisest ja 100 aasta möödumist selle asutaja Erik Kumari sünnist.
 Eesti Nuku- ja Noorsooteatris tunnustatakse kultuuri toetamisega silma paistnud ettevõtteid. Auhinnad annab üle kultuuriminister Rein Lang.
 Eesti rahvuslik lennufirma Estonian Air teatas ametlikult, et kavatseb hankida oma vajaduste rahuldamiseks perioodil 2012–2015 12 Embraer E-Jet tüüpi lennukit. Esimesed neli Embraer E-170 lennukit liisitakse lennufirmalt Finnair veel veebruarikuu kestel.
 Eesti poliitiku ja riigiametniku Hannes Rummu erakirjavahetuse lekitamises kahtlustatud Ivor Onksion esitas avalduse Eesti Keskerakonnast lahkumiseks.

4. veebruar

 Ameerika Ühendriikides Nevada osariigis toimusid 2012. aasta presidendivalimiste eelvalimised, millel osalesid Vabariikliku Partei presidendikandidaadiks pürgivad poliitikud. Eelvalimised võitis ülekaalukalt Mitt Romney, kogudes umbes 42,5% häältest. Teiseks jäänud Newt Gingrich sai 25,9% häältest.
 Egiptuse pealinnas Kairos süütasid meeleavaldajad põlema riigi maksuameti hoone. Massilised rahutused on Egiptuses toimunud alates 1. veebruaril aset leidnud jalgpallifännide tülist Port Saidi linnas, mille suures hukkunute arvus süüdistab rahvas siseministeeriumi ja korrakaitsejõudude saamatust.
 Lõuna-Aafrika Vabariigi valitseva erakonna Aafrika Rahvuskongressi distsiplinaarkaristuste apellatsioonipaneel lükkas tagasi erakonna noorteorganisatsiooni endise juhi Julius Malema apellatsioonikaebuse ja jättis jõusse tema eemaldamise erakonnast viieks aastaks.
 Lõuna-Korea president Lee Myung-bak alustas ametlikku visiiti Türgis, mille ühe keskseks eesmärgiks oli pidada läbrirääkimisi Lõuna.Korea võimaluste üle investeerida Türgi energeetikasektorisse.
 Suurbritannia kuningliku perekonna liige, Cambridge'i hertsog William alustas teenistust kuninglike õhujõudude piloodina Falklandi saartel.
 Tuneesia võimud teatasid, et alustasid protsessi Süüria presidendi Bashār al-Asadi ja tema valitsuse tunnustamisest loobumiseks.
 Venemaa pealinnas Moskvas toimus kaks meeleavaldust, üks peaminister Vladimir Putini vastu ja teine tema toetuseks. Putini-vastasel meeleavaldusel osales politsei andmetel 23 000, sõltumatutel andmetel kuni 120 000 osavõtjat. Putini toetajate meeleavaldusel osales ametlikel andmetel 56 000 inimest. Putini-vastaseid ja vabade valimiste toetuseks mõeldud aktsioone korraldati ka teistes linnades, muuhulgas korraldas toetusmeeleavalduse Tallinnas Venemaa saatkonna ees ühendus Vene Demokraatide Sõbrad.
 Venemaa ja Hiina kehtestasid veto ÜRO Julgeolekunõukogu resolutsioonile, mis oleks hukka mõistnud Süüria valitsuse vägivalla valitsusvastaste rahvarahutuste mahasurumisel.
 Eesti president Toomas Hendrik Ilves, kaitseminister Mart Laar ja Kaitseväe juhataja Riho Terras osalesid Münchenis toimunud kahepäevasel julgeolekukonverentsil.
 Narvas Geneva keskuses toimus IX F. Chopini nimelise noorte pianistide konkursi lõputseremoonia, kus esinesid konkursi laureaadid.

5. veebruar

 Austraalia pealinnas Canberras rüüstas umbes 50 inimesest koosnev rahvahulk öösel Süüria saatkonna.
 Egiptuses Siinai poolsaarel Al-‘Arīshi linnast lääne pool lasti öösel õhku Iisraeli ja Jordaaniasse suunduv gaasijuhe.
 Kreekas pidasid peaminister Loukás Papadímose juhitava valitsuskoalitsiooni erakonnad läbirääkimisi täiendavate reformide läbiviimise osas, mis on vajalikud Euroopa Liidult ja Rahvusvaheliselt Valuutafondilt 130 miljardi euro suuruse laenu saamiseks. Läbirääkimiste esimene päev lõppes tulemusteta.
 Kuveidis astus seoses 2. veebruaril toimunud parlamendivalimistega tagasi peaminister Jābir Mubārak al-Ḩamad aş-Şabāḩ, kuid juba järgmisel päeval tegi emiir talle ettepaneku moodustada uus valitsus.
 Saksamaal Plönis toimus Läänemeremaade Nõukogu välisministrite kohtumine, kus Eestit esindas välisminister Urmas Paet.
 Soomes toimus presidendivalimiste teine voor. Valimised võitis 62,6% valijate toetusega Rahvusliku Koonderakonna kandidaat Sauli Niinistö, tema vastaskandidaat, Rohelist Liitu esindav Pekka Haavisto kogus 37,4% valijate toetuse. Valimisaktiivsus oli 66%.
 Suurbritannia pealinna Londonit eelmisel õhtul tabanud tugeva lumesaju tõttu tühistas Londoni Heathrow' lennujaam ühe kolmandiku lennuplaanis olevatest reisidest. Kokku jäeti ära umbes 1200 lendu. Londoni Lutoni lennujaamas suleti lume tõttu üks lennuradadest.

6. veebruar

 Filipiinide keskosa tabas kohaliku aja järgi kell 11.49 6,7-palline maavärin, mille epitsenter asus Negrose saarel 70 kilomeetrit Dumaguete linnast põhja pool. Maavärin põhjustas paanikat ja mõningaid kahjustusi. Hukkus vähemalt 15 inimest, üle 40 inimese jäi kadunuks ja 52 inimest sai eri raskusastmega vigastusi.
 Kataris toimunud kohtumisel leppisid Palestiina rivaalitsevad poliitilised liikumised Fataḩ ja Ḩamās kokku ajutise ühisvalitsuse moodustamises, mille eesmärk on valmistada ette uued parlamendi- ja presidendivalimised. Seda asub juhtima Palestiina omavalitsuse president Maḩmūd ‘Abbās.
 Kreeka valitsus otsustas koondada kulude kokkuhoiuks 15 000 avaliku sektori töökohta.
 Kreeka alustas Kreeka-Türgi piirile 2,5 meetri kõrguse ja 10 kilomeetri pikkuse tõkke rajamist, mille eesmärk on takistada illegaalset immigratsiooni Euroopa Liitu.
 Nigeeria põhjaosas korraldas islamiliikumine Boko Haram rünnakuid Kano ja Maiduguri linnades. Kanos olid rünnakute objektiks politseijaoskonnad, Maiduguris korraldati plahvatused turu piirkonnas.
 Prantsusmaal algas lennufirma Air France pilootide ja maapealsete teenindajate neljapäevane streik, mis tõi kaasa tõsiseid häireid lennuliikluses.
 Rumeenias astus valitsuse kärpekavade vastu korraldatud massimeeleavalduste tõttu tagasi peaminister Emil Boc. Samal päeval nimetas president Traian Băsescu peaministri kohusetäitjaks justiitsminister Cătălin Predoiu ja uueks peaministri kandidaadiks senise julgeolekuteenistuse ülema Mihai Răzvan Ungureanu.
 Suurbritannias tähistati 60 aasta möödumist kuninganna Elizabeth II troonileastumisest.
 Süürias jätkuva vägivalla tõttu sulgesid Ameerika Ühendriigid oma saatkonna Damaskuses, Suurbritannia kutsus aga koju tagasi konsultatsioonidele oma suursaadiku Süürias.
 Taiwanis vannutati ametisse peaminister Sean Cheni valitsuskabinet.
 Tšehhi ja Slovakkia valitsused otsustasid Poola külmutada vastuolulise intellektuaalomandi õiguste jõustamise kokkuleppe ACTA ratifitseerimise.
 Türgi peaminister Recep Tayyip Erdoğan avas Ankaras uue riikliku e-õppe programmi, mille eesmärk on viia Türgi koolid nelja aasta kestel täielikult üle arvutipõhisele õppele ja varustada õpilased tahvelarvutitega.
 Vatikanis algas neli päeva kestev piiskoppide konverents "Tervenemise ja uuenemise suunas", mille keskmes on katoliku kirikut tabanud seksuaalse ahistamise skandaalidega seotud probleemistik.
 Eestis vabastati ametist korruptsioonis kahtlustatav Tallinna Munitsipaalpolitsei juhataja asetäitja Margo Reiska.

7. veebruar

 Ameerika Ühendriikides avalikustati Colorado, Minnesota ja Missouri osariikides toimunud 2012. aasta presidendivalimiste eelvalimiste tulemused. Eelvalimiste eesmärk on välja selgitada Vabariikliku Partei kandidaat presidendivalimistel. Üllatuslikult võitis eelvalimised kõigis kolmes osariigis Rick Santorum, edestades senist favoriiti Mitt Romneyt kuni 30 protsendiga.
 Ameerika Ühendriikides California osariigis San Franciscos jõudis apellatsioonikohus järeldusele, et 2008. aastal rahvahääletusel heaks kiidetud ettepanek, mis keelustas osariigis samasooliste abielu ja mille kohus 2010. aastal põhiseadusevastaseks tunnistas, on tõepoolest põhiseadusega vastuolus. 
 Argentina president Cristina Fernández de Kirchner lubas esitada ÜRO-le Suurbritannia peale ametliku kaebuse, süüdistades viimast vaidlusaluste Falklandi saarte militariseerimises.
 Iraani parlamendi 79 liiget esitasid president Maḩmūd Aḩmadīnezhādile nõude ilmuda parlamendi ette aru andma. Tegemist on pretsedendiga Iraani Islamivabariigi ajaloos. 
 Maldiividel astus ekspresident Maumoon Abdul Gayoomi poolehoidjate meeleavalduste tõttu ametist tagasi president Mohamed Nasheed. Uueks presidendiks vannutati senine asepresident Mohammed Waheed Hassan.
 Nigeerias Kaduna linnas korraldasid islamistid mitmeid rünnakuid; neist suurim toimus kohaliku sõjaväeosa juures, kus sõjaväevormis terrorist õhkis lõhkeainega täidetud auto. 
 Suurbritannias algavad kirjanik Charles Dickensi 200. sünniaastapäeva tähistamise üritused. Ürituste patrooniks on Suurbritannia troonipärija, Walesi prints Charles koos abikaasaga. 
 Suurbritannia-Šveitsi kaevandusettevõte Xstrata teatas ühinemisest maailma suurima toorainete vahendaja Glencore'iga. Tehingu väärtuseks on 90 miljardit USA dollarit.
 Venemaa president Dmitri Medvedev nimetas Sergei Žvatškini Tomski oblasti kuberneriks.
 Venemaa Riigiduuma võttis kolmandal lugemisel vastu seaduse, mis legaliseeris pedofiilide keemilise kastreerimise.
 Eestisse saabusid kahepäevasele visiidile Rahvusvahelise Kriminaalkohtu ametist lahkuv peaprokurör Luis Moreno-Ocampo ja ametisse astuv peaprokurör Fatou Bensouda, kes kohtusid siin peaminister Andrus Ansipi, justiitsminister Kristen Michali ja välisminister Urmas Paetiga.

8. veebruar

 NATO pikendas oma Baltimaade õhuturbemissiooni ja kuulutas selle tähtajatuks.
 Ameerika Ühendriikides kiitis Washingtoni osariigi esindajatekoda heaks samasooliste abielu lubava seaduse. Osariigi senat oli seaduse heaks kiitnud juba 1. veebruaril.
 Iisraelis toimus riigi suurima ametiühinguorganisatsiooni Histadrut korraldatud ühepäevane üldstreik, millega protesteeriti ajutiste lepinguliste töötajate kasutamise vastu riigiasutustes.
 Indias Karnataka osariigis astus tagasi kolm ministrit, keda süüdistati osariigi parlamendis istungi ajal pornograafilise materjali vaatamises. 
 Indias Uttar Pradeshi osariigis toimusid osariigi parlamendi valimised.
 Kreeka koalitsioonierakondade läbirääkimised kärpekava osas kukkusid läbi, sest erakondade esindajad ei jõudnud kokkuleppele pensionite vähendamise osas.
 Poola kohus rahuldas Venemaa peaprokuratuuri taotluse anda välja põrandaaluste kasiinode tegevuse soosimises süüdistatud endine Moskva oblasti esimene aseprokurör Aleksandr Ignatenko.
 Somaalia pealinnas Muqdishos plahvatas kohviku juures enesetaputerroristi õhitud autopomm. Rünnakus hukkus vähemalt 10 ja sai vigastada 20 inimest. Rünnaku eest võttis vastutuse islamiliikumine aş-Şabāb.
 Suurbritannias lahkus ametist Inglismaa jalgpallikoondise peatreener Fabio Capello.
 Eestisse saabus kahepäevasele visiidile Makedoonia välisminister Nikola Poposki, kes kohtus välisminister Urmas Paeti ja kaitseminister Mart Laariga ning avas Tallinnas Makedoonia aukonsulaadi.
 Tartu Ülikool avas Toomemäel renoveeritud sotsiaal- ja haridusteaduskonna hoone.

9. veebruar

 Armeenia parlament võttis vastu seaduse, mille kohaselt loobub Armeenia kella keeramisest ja jääb alaliselt talveaega.
 Hispaanias Valencias pidas politsei kinni Luka Bojovići, keda kahtlustatakse 2003. aastal Serbia peaministri Zoran Đinđići mõrva organiseerimises. 2007. aastal mõistis Serbia kohus Bojovići juba tagaselja süüdi.
 Kanada peaminister Stephen Harper alustas ametlikku visiiti Hiinas, kus ta kohtus Hiina presidendi Hu Jintao, peaministri Wen Jiabao ja asepeaministri Li Keqiangiga. Harper allkirjastas ka enam kui 3 miljardi USA dollari väärtuses kahepoolseid kaubanduslepinguid.
 Lõuna-Osseetias ründasid eriüksused 2011. aasta presidendivalimiste võitja Alla Džiojeva maja, vahistasid tema enda ja ta neli kaastöölist. Vahistamise käigus löödi Džiojevat püssipäraga pähe, mille tulemusel ta kaotas teadvuse ja toimetati haiglaravile. Kuigi Džiojeva valimistulemus oli ametlikult tühistatud, kavatses ta 10. veebruaril lasta ennast oma toetajatel presidendiks vannutada.
 Lõuna-Sudaan teatas, et on jõudnud Etioopia ja Djiboutiga kokkuleppele torujuhtme rajamiseks, mille kaudu hakkab riik transportima oma naftat Djibouti sadamatesse. Jaanuaris allkirjastas Lõuna-Sudaan analoogse lepingu Keeniaga.
 Rootsi pealinnas Stockholmis toimus Suurbritannia, Põhjamaade ja Baltimaade peaministrite kohtumine.
 Rumeenia parlament kinnitas häältega 237:2 riigi uueks peaministriks senise riikliku julgeolekuteenistuse juhi Mihai Răzvan Ungureanu.
 Saksamaal algas 62. Berliini filmifestival.
 Eestis Pärnu Kontserdimajas algas Eesti Koolijuhtide Ühenduse korraldatud kahepäevane haridusjuhtide aastakonverents.
 Eesti Arhitektide Liidu üldkogul andis president Toomas Hendrik Ilves üle noore arhitekti preemia, mille pälvis Villem Tomiste.

10. veebruar

 Argentina esitas ÜRO-le ametliku kaebuse Suurbritannia peale, süüdistades viimast Falklandi saarte militariseerimises. Ühtlasi heitis Argentina välisminister Hector Timerman Suurbritanniale ette tuumaallveelaeva saatmist Atlandi ookeani lõunaossa.
 Guinea-Bissaus astus tagasi peaminister Carlos Gomes Júnior, et osaleda kandidaadina 2012. aasta presidendivalimistel. Peaministri kohusetäitjaks nimetati Adiato Djaló Nandigna.
 Bosnia ja Hertsegoviina parlament kinnitas häältega 26:7 ametisse peaminister Vjekoslav Bevanda valitsuskabineti.
 Etioopia pealinnas Addis Abebas toimunud kõnelustel, mida vahendas endine Lõuna-Aafrika Vabariigi president Thabo Mbeki, sõlmisid Lõuna-Sudaan ja Sudaan mittekallaletungipakti.
 Kreeka pealinnas Ateenas toimusid massimeeleavaldused valitsuse kärpekavade vastu. Kui meeleavaldajad hakkasid politseinikke kividega loopima, oli korrakaitse sunnitud kasutama pisargaasi. Ühtlasi algas Kreekas ka 48-tunnine üleriigiline üldstreik.
 Saksamaa ja Läti otsustasid peatada palju kriitikat pälvinud rahvusvahelise võltsimisvastase kaubanduslepingu ACTA ratifitseerimise. 
 Sloveenias kinnitas parlament häältega 50:10 ametisse peaminister Janez Janša valitsuse.
 Somaalia islamiliikumine aş-Şabāb teatas ametlikult oma ühinemisest islamistliku terroriorganisatsiooniga Al-Qā‘idah.
 Süüria suuruselt teises linnas Ḩalabis toimus kaks julgeolekuasutuste vastu korraldatud pommiplahvatust, milles hukkus 28 inimest ja sai vigastada veel 235 inimest.
 Türgis İstanbulis käskis eriõigustega prokurör vahistada neli Türgi riikliku luurteenistuse ametnikku, teiste seas ka luureteenistuste endise juhi Emre Taneri. Luureametnike vahistamine ja kohtu alla andmine on esmakordne taoline juhtum Türgi Vabariigi õigusajaloos.
 Venemaa president Dmitri Medvedev vabastas ametist Peterburi linna ja Leningradi oblasti politseijuhi Mihhail Suhhodolski, kes oli kritiseerinud siseministeeriumi organiseeritud kontrollreidi tema alluvusala asutustesse. Siseministeeriumi ametliku teadaande kohaselt said tema vabastamise põhjuseks nimetatud reidi käigus avastatud puudused politseiorganite töös.
 Venemaa pealinnas Moskvas evakueeriti pommiähvarduse tõttu kolm linna turgu. Turgude läbiotsimisel pomme ei leitud.
 Eesti välisminister Urmas Paet viibis ametlikul visiidil Tšehhi Vabariigis.
 Eesti justiitsministeerium väljastas vanglakaristusest kõrvale hoidva ekspoliitiku ja seltskonnategelase, väidetavalt Suurbritannias resideeriva Anna-Maria Galojani kohta Euroopa vahistamismääruse.
 Eesti rahvuslik lennufirma Estonian Air tutvustas oma uuenenud kaubamärki ja firmale hangitavate uute lennukite kujundust.
 Tartus avas XII Riigikogu esimees Ene Ergma haridusmessi "Intellektika 2012".
 Rakvere Lihakombinaadi juhatuse esimehena alustas tööd Teet Soorm. Senine lihatööstuse juht Anne Mere lahkus ametist seoses tööleasumisega lihakombinaadi omanikfirma HKScan Soome piirkonna juhina.

11. veebruar

 Ameerika Ühendriikide Maine'i osariigis toimusid 2012. aasta presidendivalimiste eelvalimised, millel osalesid Vabariikliku Partei ametlikuks kandidaadiks pürgivad poliitikud. Esialgsetel andmetel võitis valimised Mitt Romney, paremuselt teise tulemuse saavutas Ron Paul.
 Kreekas kiitis peaminister Loukás Papadímose valitsuskabinet pärast nädala kestnud vaidlusi heaks uue kokkuhoiumeetmete kava, mis näeb muuhulgas ette 15 000 avaliku sektori töötaja koondamise, tööseadusandluse liberaliseerimise, miinimumpalga alandamise 20% võrra ja läbirääkimised pankadega riigivõla kustutamiseks.
 Lõuna-Aafrika Vabariigis anti välja paberrahade seeria, mis kannavad riigi esimese mustanahalise presidendi Nelson Mandela pilti. 11. veebruaril möödus 22 aastat tema vanglast vabastamisest pärast 27-aastast vangistust apartheidirežiimi ajal.
 Suurbritannias vahistati politseioperatsiooni "Elveden" raames kaheksa inimest, keda kahtlustatakse altkäemaksu andmises ja vastuvõtmises. Vahistatute seas oli viis tabloidajalehe The Sun ajakirjanikku, üks kaitseministeeriumi töötaja, üks politseiohvitser ja üks tegevkaitseväelane.
 Türgi lennuvägi pommitas Kurdistani Töölispartei võitlejate positsioone Iraagi põhjaosas.
 Venemaa linnades toimusid peaminister Vladimir Putini poolehoidjate meeleavaldused, mille organiseerisid kohalikud ametiühinguorganisatsioonid, sõjaveteranide ühendused ja kodanike algatusrühmad. Kõige suurema osavõtjate hulgaga üritus toimus Samaras.
 Eestis Tallinnas ja Tartus toimusid meeleavaldused laialdast kriitikat pälvinud rahvusvahelise võltsimisvastase kaubanduslepingu ACTA vastu. Tallinna meeleavaldusel osales eri hinnangutel 1500–2000 inimest, Tartu meeleavaldusel 600–700 inimest. Sarnased meeleavaldused leidsid paralleelselt aset paljudes maailma linnades.

12. veebruar

 Afganistanis varises kokku iidse Bala Hissari kindluse torn.
 Ameerika Ühendriikides Los Angeleses toimus Grammy muusikaauhindade tseremoonia. Kuus auhinda, teiste seas parima laulu ja parima albumi auhinna võitis Suurbritannia laulja Adele. Viis auhinda läks alternatiivroki bändile Foo Fighters. 
 Araabia Liiga lõpetas ametlikult vaatlusmissiooni Süürias.
 Gabonis lõppesid 2012. aasta Aafrika rahvaste karikavõistlused jalgpallis. Karika võitis Sambia jalgpallikoondis, kes alistas finaalmängus Elevandiluuranniku jalgpallikoondise tulemusega 8:7.
 Itaalias Giglio saare rannikul alustati 13. jaanuaril karile sõitnud kruiisilaeva Costa Concordia kütusest tühjaks pumpamist. Laeval oli enam kui 2300 tonni kütust.
 Kreeka parlament võttis häältega 199:74 vastu Kreeka valitsuses 11. veebruaril heaks kiidetud kokkuhoiumeetmete kava. Kava vastu hääletanud enam kui 40 valitsuskoalitsiooni saadikut heideti valitsusparteidest välja. Samal ajal toimusid Ateenas vägivaldsed meeleavaldused, mille politsei küll lõpuks laiali ajas, kuid mis viisid mitmete teenindusasutuste ja kaubandusettevõtete rüüstamiseni. Ligi 40 hoonet süüdati ka põlema.
 Peruu kaitseministeerium teatas maoistliku relvarühmituse Särav Tee ühe juhi Seltsimees Artemio tabamisest. Komandör saadi kätte haavatuna pärast kokkupõrget Särava Tee võitlejate ja valitsusvägede vahel.
 Türkmenistanis toimusid presidendivalimised. Valitsev president Gurbanguly Berdimuhammedow kogus 97,1 protsendi häältest. Valimisaktiivsus oli ametlikel andmetel 96,3 protsenti.
 Venemaal Moskvas süütas ennast kohaliku aja järgi kell 12.30 valitsushoone ees põlema Nižni Tagili elanik, 56-aastane Vera Smolina. Naine viidi raskete põletushaavadega haiglasse, tema teo motiivid on selgitamisel.
 Venezuela opositsioon valis oma ühiskandidaadiks 2012. aasta presidendivalimistel Miranda osariigi kuberneri Henrique Capriles Radonski. 
 Eesti majandus- ja kommunikatsiooniminister Juhan Parts avas Eesti aukonsulaadi Malaisias.

13. veebruar

 Euroopa Kosmoseagentuur katsetas Prantsuse Guajaana Kourou kosmodroomil edukalt oma uut raketti Vega. Rakett startis kohaliku aja järgi kell 7.00 ja lõpetas oma missiooni edukalt 70 minutit hiljem.
 Euroopa Liidu ja Ameerika Ühendriikide konkurentsiametkonnad kiitsid heaks Google'i pakkumise mobiiliseadmete tootja Motorola Mobility ülevõtmiseks.
 Ameerika Ühendriikide krediidireitinguagentuur Moody's alandas Hispaania, Itaalia ja Portugali krediidireitingut ning alandas Austria, Prantsusmaa ja Suurbritannia väljavaateid.
 Argentina transporditööliste ametiühing teatas Falklandi saarte ümber puhkenud tüli tõttu Argentina ja Suurbritannia vahel, et asub boikoteerima Briti lipu all sõitvaid laevu.
 Gabonis astus ametist tagasi peaminister Paul Biyoghé Mba.
 Gruusia pealinnas Thbilisis ja India pealinnas New Delhis korraldati pommirünnakud Iisraeli diplomaatide vastu. Kui Gruusias õnnestus diplomaadi auto alla paigutatud pomm kahjutuks teha, siis Indias toimunud autopommi plahvatuses sai vigastada neli inimest.
 Hiina asepresident ja tõenäoline tulevane riigipea Xi Jinping alustas ametlikku visiiti Ameerika Ühendriikides.
 Hollandis evakueeriti kohaliku aja järgi kell 11.30 pommiähvarduse tõttu Amsterdami Schipholi lennujaama mõlemad rahvusvaheliste lendude terminalid. Pommiähvarduse teinud mees, kes oli sulgenud ennast lennujaama tualetti, vahistati. Lõhkeainet tema juurest ei leitud. Lennujaama töö oli häiritud nelja tunni vältel.
 India kaubandus- ja tööstusminister Anand Sharma alustas kolmepäevast ametlikku visiiti Pakistanis eesmärgiga tihendada kahe naaberriigi kaubandussidemeid.
 Lätis Riias toimus Baltimaade kultuuriministeeriumite esindajate kohtumine, mille raames allkirjastati kokkulepe Baltimaade ühise orkestri Kremerata Baltica tegevuse rahastamiseks järgmisel kolmel aastal.
 Pakistani ülemkohus esitas riigi peaministrile Yousaf Raza Gillanile süüdistuse kohtu korralduste eiramises. Peaministrit süüdistatakse soovimatuses taasavada president Asif Ali Zardari korruptsioonikahtlustuste uurimine, mida kohus on korduvalt nõudnud.
 Eesti peaminister Andrus Ansip alustas kahepäevast töövisiiti Saksamaal Berliinis.
 Eesti president Toomas Hendrik Ilves andis üle Enn Soosaare mälestuseks loodud eetilise esseistika auhinna, mille pälvis filmimees ja esseist Ilmar Raag.

14. veebruar

 Euroopa Komisjon avaldas valge raamatu, mis sisaldab poliitikasoovitusi jätkusuutlike pensionisüsteemide loomiseks.
 Bulgaaria otsustas jätta ratifitseerimata palju kriitikat pälvinud rahvusvahelise võltsimisvastase kaubanduslepingu ACTA.
 Hiina pealinnas Pekingis algas Euroopa Liidu ja Hiina tippkohtumine.
 Hondurases Comayagua linna vanglas puhkes õhtul tulekahju, mille kontrolli alla saamine võttis aega üle tunni. Laastavas põlengus hukkus 355 kinnipeetavat.
 Kuveidis tegi peaminister Jābir Mubārak al-Ḩamad aş-Şabāḩ teatavaks oma valitsuse uue koosseisu.
 Madagaskari saart tabas troopiline tsüklon Giovanna, mis tõi kaasa tuule tugevusega kuni 194 km/h. Peamiselt sai tsükloni tegevuse tõttu kannatada Toamasina sadamalinn, hukkus vähemalt kaks inimest.
 Türgis Silivri linnas algas kohtuprotsess jalgpalliklubi Fenerbahçe juhi Aziz Yıldırımi ning arvukate teiste jalgpalliametnike, jalgpallurite ja treenerite üle, keda süüdistatakse laiaulatuslikus pettuses, mis seisnes mängutulemuste eelnevas kokkuleppimises.
 Ukraina president Viktor Janukovõtš vabastas ametist riikliku julgeoleku ja kaitse nõukogu sekretäri Raissa Bogatõrjova, kes nimetati Ukraina asepeaministriks ja tervishoiuministriks. Nõukogu uueks sekretäriks sai senine asepeaminister Andri Kljuev.
 Venemaal Volgogradis toimus itaalia restoranis Belladžio tugev plahvatus, mille tagajärjel puhkes tulekahju. Plahvatuse põhjustas lõhkenud gaasiballoon. Kannatada sai 20 inimest, kellest kuue vigastused olid nii rasked, et nad toimetati ravile Moskvasse.
 Eesti president Toomas Hendrik Ilves viibis ühepäevasel ringsõidul Ida-Virumaal.
 Eesti majandus- ja kommunikatsiooniminister Juhan Parts allkirjastas Singapuris lennundusleppe, mille eesmärk on luua lennuühendus Eesti ja Singapuri vahel.
 Eestit külastas Ameerika Ühendriikide Föderaalse Juurdlusbüroo peadirektor Robert Mueller.
 XII Riigikogu võttis 71 poolthäälega vastu 44 Riigikogu liikme algatatud avalduse, millega avaldati tunnustust neile Eesti kodanikele, kes tegutsesid Nõukogude Liidu ja natsionaalsotsialistliku Saksamaa okupatsiooni ajal iseseisva Eesti Vabariigi taastamise nimel.
 Eesti justiitsministeeriumi poolt vanglakaristuse vältimise tõttu rahvusvaheliselt tagaotsitavaks kuulutatud Anna-Maria Galojan vahistati Interpoli teatel Suurbritannia pealinnas Londonis.
 Tallinnas Hiiul avati endise Nõmme Lastehaigla hoones uus 150-kohaline õendushooldushaigla. Haigla avamisel osales ka sotsiaalminister Hanno Pevkur.

15. veebruar

 Amnesty International avaldas aruande, mille kohaselt kontrollivad suurt osa Liibüa territooriumist keskvalitsusele allumatud relvarühmitused, ohustades riigi stabiilsust ja turvalisust ning pannes toime inimsusvastaseid kuritegusid.
 Ameerika Ühendriikide toiduainetööstuse ettevõte Kellogg Company teatas, et ostab korporatsioonilt Procter & Gamble 2,7 miljardi USA dollari eest rahvusvaheliselt tuntud kartulikrõpsude kaubamärgi Pringles.
 Leedu otsustas edasi lükata rahvusvahelise võltsimisvastase kaubanduslepingu ACTA ratifitseerimise.
 Nigeerias ründasid islamiliikumise Boko Haram võitlejad Kogi osariigis Koton-Karifi linnas asunud vanglat, vabastades sealt 119 kinnipeetavat.
 Prantsusmaa president Nicolas Sarkozy teatas ametlikult, et kandideerib 2012. aasta presidendivalimistel teiseks ametiajaks Prantsusmaa riigipeaks.
 Transnistria president Jevgeni Ševtšuk teatas kavast minna riigis üle Venemaa rubla kasutamisele ametliku vääringuna.
 Venemaal kinnitas Tomski oblasti duuma 32 poolthäälega oblasti uueks kuberneriks Sergei Žvatškini.
 Eesti justiitsministeeriumi poolt vanglakaristuse vältimise tõttu rahvusvaheliselt tagaotsitavaks kuulutatud ja eelmisel päeval Londonis vahistatud ekspoliitik ja seltskonnategelane Anna-Maria Galojan vabastati Suurbritannia kohtus 2000 naelsterlingi suuruse kautsjoni vastu.
 Tallinnas Viru hotelli konverentsikeskuses algasid Eesti valdade ja linnade päevad.

16. veebruar

 Ameerika Ühendriikides võttis New Jersey osariigi esindajatekoda häältega 71:67 vastu seaduse, mis legaliseeris osariigis samasooliste abielu.
 Austraalia rahvuslik lennufirma Qantas teatas suurtest kärbetest, mis näevad ette 500 töötaja koondamise ja osade sihtkohtade teenindamise lõpetamise.
 Gruusia katkestas diplomaatilised suhted septembris 2011 Abhaasia ja Lõuna-Osseetia iseseisvust tunnustanud Tuvaluga.
 Jaapanis vahistati fototehnika firma Olympus endine juhatuse esimees Tsuyoshi Kikukawa ja veel kaks endist tippjuhti, keda kahtlustatakse raamatupidamisandmete võltsimises.
 Eesti Rahvusraamatukogu konverentsikeskuses toimus Õpilasesinduste Assamblee suurkogu, kus esineb ka haridus- ja teadusminister Jaak Aaviksoo.

17. veebruar

 Euroopa Liit tühistas osa Zimbabwe võimudele kehtestatud sanktsioonidest. Sanktsioonid tühistati 20 ametiasutuse ja organisatsiooni ning 51 inimese vastu. Zimbabwe justiits- ja välisminister vabanesid reisikeelust Euroopa Liitu.
 Ameerika Ühendriikides kehtestas New Jersey osariigi kuberner Chris Christie veto eelmisel päeval parlamendis vastu võetud seadusele, millega oleks seadustatud osariigis samasooliste abielu. 
 Austraalia odavlennufirma Air Australia peatas rahaliste raskuste tõttu tähtajatult kõik oma lennud.
 Austrias Lech am Arlbergi suusakuurordis jäi suusatades lumelaviini alla Hollandi kuninganna Beatrixi teine poeg, 43-aastane prints Johan Friso. Prints sai õnnetuses raskelt vigastada ja toimetati ravile Innsbrucki haiglasse.
 Jaapani valitsus kiitis heaks kava kahekordistada aastatel 2014–2015 riigis kehtivat müügimaksu. Kava kohaselt tõuseb maks 2014. aastal 5 protsendilt 8 protsendile ja 2015. aastal 8 protsendilt 10 protsendile.
 Kreekas röövisid kaks relvastatud isikut Olümpia antiikolümpiamängude muuseumist enam kui 60 museaali.
 Pakistani Hõimualadel Parachinari linnas mošee lähistel lasi ennast õhku enesetaputerrorist. Plahvatuses hukkus 26 ja sai vigastada vähemalt 50 inimest.
 Saksamaal astus korruptsioonisüüdistuste tõttu ametist tagasi liidupresident Christian Wulff. Presidendi kohusetäitjaks sai Liidunõukogu esimees Horst Seehofer.
 Suurbritannia peaminister David Cameron ja Prantsusmaa president Nicolas Sarkozy allkirjastasid kahepoolse koostöölepingu mittesõjalistel eesmärkidel kasutatava tuumaenergia ühiseks arendamiseks.
 Türgi parlament võttis häältega 266:63 vastu kiirelt kokku pandud seaduseelnõu, mis garanteerib luureametkondade töötajatele kohtuliku puutumatuse ametiülesannete täitmisel toime pandud võimalike kuritegude uurimisel. Edaspidi on nende suhtes uurimise algatamiseks vajalik peaministri luba. 
 Türkmenistanis vannutati teiseks ametiajaks riigi presidendiks Gurbanguly Berdimuhammedow.
 Ukrainas teatas oma tagasiastumisest kaitsejõudude kindralstaabi ülem kindralpolkovnik Grigori Pedtšenko.
 Eestis anti kunstiteadlasele Jüri Hainile üle Jaan Krossi kirjandusauhind.

18. veebruar

 Ameerika Ühendriikides New Jersey osariigis Newarkis toimus nädal varem surnud laulja ja näitleja Whitney Houstoni leinajumalateenistus. Matusetseremoonial osales umbes 1500 inimest, kelle seas olid mitmed muusika- ja filmimaailma tähed. 19. veebruaril maeti Houston Westfieldi Fairview kalmistule.
 Jaapani keisrile Akihitole sooritati Tōkyō Ülikooli haiglas viis tundi kestnud edukas operatsioon, mille käigus viidi läbi keisri südame pärgarteri šunteerimine.
 Lätis toimus rahvahääletus vene keelele teise riigikeele staatuse andmise küsimuses. Referendumil osales 70,37 protsenti hääleõiguslikust elanikkonnast ehk 1 087 284 Läti kodanikku. Neist 74,76 protsenti oli vene keelele riigikeele staatuse andmise vastu.
 Soomes Oulus toimus kella 22.30 ajal ühes pitsabaaris vahejuhtum, kus baari sisenenud mees avas sealviibijate pihta tule. Hukkus üks ja sai haavata veel üks inimene. Tulistaja sai ise vigastada kui püüdis ennast maha lasta.
 Ukraina president Viktor Janukovõtš nimetas kaitsejõudude kindralstaabi uueks ülemaks kindralleitnant Volodõmõr Zamani.
 Venemaa linnades toimusid meeleavaldused peaministri ja presidendikandidaadi Vladimir Putini toetuseks.
 Eestis Tallinnas Kanuti aias toimus Eesti Ametiühingute Keskliidu korraldatud meeleavaldus valitsuse tööpoliitika vastu, kus osales umbes 2000 peamiselt venekeelset inimest.
 Eestis viidi kõrgvererõhktõve tulemusel tekkinud insuldiga haiglasse kaitseminister Mart Laar. Tema kohused kaitseministrina võttis üle haridus- ja teadusminister Jaak Aaviksoo, puhkusel viibinud peaminister Andrus Ansipi kohuseid asus Laari asemel täitma keskkonnaminister Keit Pentus.
 Eestis toimus lauluvõistluse Eesti Laul 2012 esimene poolfinaal, kust 3. märtsi finaalvõistlusele pääsesid edasi ansamblid Loss Paranoias, POP Maniacs ja August Hunt ning solistid Liis Lemsalu ja Ott Lepland.
 Tallinnas toimus poliitilise ühenduse Eesti Rahvuslik Liikumine üldkoosolek, millel otsustati ühineda Eestimaa Rahvaliiduga ja moodustada ühinemisel uus erakond Eesti Konservatiivse Rahvaerakonna nime all.
 Tartus Vilde lokaalis kuulutati välja ja anti üle 2011. aasta Tartu Kultuurikandja auhinnad. 
 Viljandi järvel peeti kalastusvõistlust "Kuldkala 2012", mida külastas ka põllumajandusminister Helir-Valdor Seeder.

19. veebruar

 Egiptus kutsus tagasi oma suursaadiku Süürias, avaldades nii protesti Süüria võimude tegevuse vastu rahvarahutuste mahasurumisel.
 Hiina asepresident Xi Jinping alustas kolmepäevast ametlikku visiiti Iirimaal. Visiidi põhieesmärk on pidada kaubanduskõnelusi.
 Hispaanias toimusid ametiühingute korraldatud üleriigilised meeleavaldused konservatiivse valitsuse kavandatavate tööseadusandluse reformide vastu.
 Iraani naftaministeerium teatas, et peatas toornafta müügi Prantsusmaa ja Suurbritannia firmadele. Iraani otsus on tingitud Euroopa Liidu järkjärguliselt rakendatavatest majandussanktsioonidest Iraani vastu.
 Saksamaa opositsiooni- ja koalitsioonierakonnad jõudsid kokkuleppele evangeelse pastori ja õigusaktivisti Joachim Gaucki kandidatuuris Saksamaa liidupresidendi ametikohale.
 Somaalia rivaalitsevate poliitiliste jõudude esindajad jõudsid Puntlandi pealinnas Garoowes kokkuleppele uues riigikorralduses, mille kohaselt peaks Somaaliast saama föderaalne riik.
 Eestis toimus 41. Tartu Maraton.
 Eestis tähistati admiral Johan Pitka 140. sünniaastapäeva. Tallinnas admirali mälestusmärgi juures laulis Kaitseväe meeskoor ja väeliikide esindajad paigutasid mälestussamba jalamile pärjad, Kaitseliidu Järva malev korraldas aga Jalgsema külast Peetri alevikku traditsioonilise Pitka matka.
 Jõhvis toimus Sotsiaaldemokraatliku Erakonna üldkogu, kus kiideti heaks ühinemine Vene Erakonnaga Eestis.

20. veebruar

 Ameerika Ühendriigid ja Mehhiko allkirjastasid Los Caboses kokkuleppe Mehhiko lahe nafta- ja maagaasivarude ühiseks uurimiseks ja kasutusele võtmiseks.
 Belgias Brüsselis toimus euroala rahandusministrite kohtumine, kus osales ka Eesti rahandusminister Jürgen Ligi. 13-tunnise kohtumise lõpptulemusena kiideti heaks Kreekale mõeldud teine, 130 miljardi euro suurune laenupakett.
 Belgias Brüsselis toimus Euroopa Liidu haridus- ja teadusministrite kohtumine.
 Hiinas Liaoningi provintsis Anshanis toimus terasetehases plahvatus, mille tulemusel hukkus 13 ja sai vigastada veel 17 töölist.
 Lõuna-Sudaani valitsus kärpis naftatootmise vähendamise tõttu kõiki avaliku sektori kulusid 50 protsenti. Ainsana pääsesid kärpest avaliku sektori töötajate palgakulud.
 Türgis esines esimest korda riigi parlamendi põhiseaduskomisjoni ees Konstantinoopoli oikumeeniline patriarh Bartholomeos I. Patriarh nõudis oma kõnes mittemuslimite võrdset kohtlemist, sealhulgas ka analoogselt muslimitega riiklikku rahastust kristlaste vaimulikule haridusele ja usuliste talituste läbiviimiseks.
 Venemaal Togliattis toimus laevaremonditehases plahvatus. Plahvatuses sai viis töölist vigastada, neist üks üliraskelt.
 Eestis alustas Maksu- ja Tolliameti peadirektorina tööd senine rahandusministeeriumi asekantsler Marek Helm.

21. veebruar

 Afganistanis puhkesid massilised meeleavaldused seoses liitlasvägede Bagrāmi õhujõudude baasist leitud põletatud koraani eksemplaridega. Kuigi Ameerika Ühendriikide vägede ülemjuhataja Afganistanis kindral John Allen ja kaitseminister Leon Panetta esinesid afgaanide ees ametliku vabandusega, muutusid meeleavaldused mitmel pool vägivaldseks.
 Belgias Brüsselis toimus Euroopa ettevõtluse tippkohtumine, kus anti üle Euroopa ettevõtluse aastaauhinnad.
 Iirimaa president Michael D. Higgins alustas kahepäevast mitteametlikku visiiti Suurbritannias.
 Jeemenis toimusid presidendivalimised.
 Prantsusmaal pidas politsei ülekuulamiseks kinni Rahvusvahelise Valuutafondi endise juhi Dominique Strauss-Kahni, keda kahtlustatakse ebaseadusliku prostitutsiooniteenuse tarbimises.
 Suurbritannias Londonis toimus muusikaauhindade Brit Awards tseremoonia. Parima albumi ja parima naisartisti auhinna pälvis lauljatar Adele, parima meesartisti auhinna Ed Sheeran, parima singli auhinna sai poistebänd One Direction ja parima ansambli auhinna Coldplay.
 Venemaal Moskvas toimunud rahvusvahelisel kohtumisel, kus arutati Euroopa Liidu poolt alates 1. jaanuarist 2012 lennufirmadele kehtestatud keskkonnasaastusmaksu, avaldasid 26 riigi esindajad protesti Euroopa Liidu taolise sammu vastu ning ähvardasid tarvitusele võtta vastumeetmed. Peamiste uue maksu oponentidena on esile tõusnud Ameerika Ühendriigid, Hiina, India ja Venemaa.
 Eesti ajalehed avaldasid informatsiooni, mille kohaselt on 60 Isamaa ja Res Publica Liidu liiget teatanud kollektiivselt erakonnast lahkumisest. Lahkujate seas on ka tuntud poliitikud Sirje Endre, Kadri Jäätma, Marko Kass, Tarmo Kõuts ja Vallo Reimaa.
 Eesti president Toomas Hendrik Ilves võttis vastu Suurbritannia suursaadiku Christopher Bruce Holtby, Malawi suursaadiku Isaac Chikwekwere Lamba ja Kanada suursaadiku John Morrisoni volikirjad.
 Eesti president Toomas Hendrik Ilves nimetas Ardo Hanssoni Eesti Panga uueks presidendiks. Hanssoni ametiaeg algab 7. juunil.
 Tallinnas Radisson Blu hotellis toimus Tiigrihüppe Sihtasutuse tegevuse 15. aastapäeva tähistav konverents, mille avas haridus- ja teadusminister Jaak Aaviksoo. Eesti president Toomas Hendrik Ilves andis üritusel üle 2011. aasta Tiigri Tegija auhinnad, mille pälvisid Valga kooliõpetaja Eva Tsepurko ja Konguta Kool Tartumaalt.

22. veebruar

 Abhaasias Gudauta linna lähedal rünnati Suhhumisse tööle suundunud presidendi Aleksandr Ankvabi ametiautot. Auto pihta avati tuli automaatrelvadest, hukkus üks turvameestest ja teine sai raskelt haavata, president vahejuhtumis kannatada ei saanud.
 Argentina pealinnas Buenos Aireses Once raudteejaamas ei suutnud reisirong pidurdada ja põrkas suurel kiirusel kokku perroonipiirdega. Õnnetuses hukkus 49 inimest ja üle 600 inimese sai vigastada.
 Austraalias astus vastuolude tõttu peaminister Julia Gillardiga tagasi välisminister Kevin Rudd, Julia Gillardi eelkäija peaministri ametis. Tema kohuseid asus täitma kaubandusminister Craig Emerson.
 Egiptuse pealinnas Kairos lõppes riigi ekspresidendi Ḩusnī Mubāraki kohtuprotsess. Kohtuotsus kuulutatakse välja 2. juunil.
 Poolas algas Baltimaade põllumajandusministrite kahepäevane kohtumine, kus Eestit esindas põllumajandusministeeriumi asekantsler Peeter Seestrand.
 Somaalias vallutasid Somaalia ja Etioopia väed ühisoperatsiooni käigus islamiliikumiselt aş-Şabāb strateegilise tähtsusega Baydhabo linna.
 Süürias Ḩimşi linnas hukkusid valitsusvägede rünnakus kaks sõjakorrespondenti, Ameerika Ühendriikide ajakirjanik Marie Colvin ja Prantsusmaalt pärit fotograaf Remi Ochlik.
 Uus-Meremaal toimusid üleriigilised mälestusüritused, millega meenutati 22. veebruaril 2011 Christchurchi linna tabanud maavärinas hukkunuid.
 Venemaa Konstitutsioonikohtu esimehena alustas uut ametiaega Valeri Zorkin. Esimest korda ei valinud kohtu esimeest mitte kohtunikud, vaid Föderatsiooninõukogu, millele esitas Zorkini kandidatuuri president Dmitri Medvedev.
 Eesti andsid siseminister Ken-Marti Vaher ja Päästeameti peadirektor Kalev Timberg 80 inimesele üle päästeteenistuse teenetemärgid.
 Eestis Lennart Meri Tallinna lennujaamas peeti kinni salajaste andmetega Moskvasse sõita kavatsenud Kaitsepolitsei töötaja Aleksei Dressen koos abikaasaga, kellele esitati samal päeval ametlik kahtlustus riigireetmises. Väidetavalt müüs Dressen aastaid riigisaladusi ja muud tööalast teavet Venemaa föderaalsele julgeolekuteenistusele FSB.
 Eesti valitsus kiitis oma erakorralisel istungil heaks Eesti osalemise Kreeka teises abipaketis ja saatis vastava eelnõu Riigikogusse vastuvõtmiseks.

23. veebruar

 Ameerika Ühendriikide president Barack Obama pöördus Afganistani rahva poole ametliku vabandusega Bagrāmi õhujõudude baasis aset leidnud koraani põletamise pärast, kuid afgaanide vägivaldsed meeleavaldused jätkusid sellele vaatamata.
 Ameerika Ühendriikides kiitis Marylandi Senat häältega 25:22 heaks samasooliste abielu võimaldava seaduse ja saatis selle edasi kinnitamiseks osariigi kubernerile Martin O'Malleyle. Nädal varem oli napi häälteenamusega oma heakskiidu eelnõule andnud Marylandi Esindajatekoda.
 Moldovas kuulutas Bălți linnanõukogu linna õigeusu kiriku erilise toetamise piirkonnaks. Otsuse tegelik eesmärk oli keelustada linna territooriumil "homoseksuaalsuse propageerimine". Moldova valitsus lubas juba samal päeval, et tühistab linnanõukogu otsuse.
 Ukrainas nimetati riigi esimeseks asepeaministriks senine rahandusminister Vitali Horoškovski. Rahandusministri ametit jõudis mees pidada veidi üle ühe kuu.
 Eesti president Toomas Hendrik Ilves andis Tartu Ülikooli aulas üle riiklikud teenetemärgid.
 Eestis vabanes altkäemaksu võtmise eest kuueks kuuks vangistusse mõistetud endine Valga maavanem Georg Trašanov.
 Eesti peaminister ja Reformierakonna esimees Andrus Ansip teatas Tartus peetud kõnes, et ei kavatse pärast oma praeguste volituste lõppu ka valimisvõidu korral enam uut valitsust moodustada. 
 Eesti põllumajandusminister Helir-Valdor Seeder andis üle põllumajandusministeeriumi teenetemärgid.
 Harju Maakohus võttis kuni kuueks kuuks vahi alla eelmisel päeval kinni peetud, riigireetmises kahtlustatava Kaitsepolitsei ametniku Aleksei Dresseni. Tema abikaasa Viktoria Dresseni vahi alla jätmist vajalikuks ei peetud.

24. veebruar

 Armeenia president Serž Sargsjan kinnitas parlamendivalimiste toimumise kuupäevaks 6. mai.
 Haitil esitas tagasiastumispalve peaminister Garry Conille.
 Nigeerias Gombe linnas korraldas islamistlik terrorirühmitus Boko Haram rünnaku politseijaoskonnale ja vanglale, mille politsei tagasi tõrjus. Tulevahetuses ja pommiplahvatuses hukkus siiski vähemalt neli inimest.
 Rahvusvaheline Punane Rist alustas naiste ja laste evakueerimist Süüria valitsusvägede poolt sisse piiratud Ḩimşi linnast.
 Serbia ja Kosovo jõudsid kokkuleppele, mille kohaselt ei blokeeri Serbia Kosovo osalemist Lääne-Balkani regionaalsetel kohtumistel ning asutakse ühiselt teostama piirikontrolli kahe riigi vahelisel piiril. Kosovo tunnustamise osas Serbia mingeid järeleandmisi ei teinud.
 Valgevene president Alaksandr Łukašenka sekkus 2012. aasta Eurovisiooni lauluvõistluse käiku ja kuulutas rahvusliku konkursi tulemused väidetava pettuse tõttu tühistatuteks. Konkursi ametlik võitja Aljona Lanskaja jäeti kõrvale ja uueks võitjaks tunnistati teise koha pälvinud ansambel Litesound. 
 Venemaal Peterburi Pulkovo lennujaamas õnnestus edukalt maandada Berliinist Peterburi teel olnud reisilennuk An-148, mis oli kaotanud õhkutõusmisel maandumisteliku ühe ratta. Lennuki pardal viibis 44 inimest.
 Venemaa peaministri Vladimir Putini pressisekretär Dmitri Peskov süüdistas Ameerika Ühendriikide ajakirja Time russofoobias, sest ajakiri oli oma Euroopa väljaande kaanele pannud Vladimir Putini pildi koos tekstiga "Russia's Incredible Shrinking Prime Minister".
 Venezuela president Hugo Chávez suundus ravile Kuubale, kus talle sooritatakse teine operatsioon vähkkasvaja siirde eemaldamiseks.
 Eestis tähistati Eesti Vabariigi aastapäeva. Aastapäeva üritused tipnesid seekord Tartus toimuva Kaitseväe paraadi ja president Toomas Hendrik Ilvese piduliku vastuvõtuga Vanemuise kontserdimajas. Peaminister Andrus Ansip aga andis Tartu Ülikooli aulas üle riiklikud teadus-, kultuuri- ja spordipreemiad.

25. veebruar

 Afganistani pealinnas Kabulis siseministeeriumi hoones lasti maha kaks NATO ohvitseri. Vahejuhtumi järel teatas NATO otsusest kutsuda kõik oma ohvitserid ja ametnikud Afganistani valitsusasutustest tagasi, mis viidi juba samal päeval täide. Ühtlasi otsustasid Ameerika Ühendriigid ja Suurbritannia tagasi kutsuda ka kõik Afganistani valitsusasutuste juurde delegeeritud tsiviilisikud.
 Antarktikas hävis tulekahjus ja selle tulemusel tekkinud plahvatuses Brasiilia polaaruurimisjaam Comandante Ferraz. Õnnetuses hukkus kaks mereväelast, kolmas mereväelane sai vigastada.
 Euroopa linnades toimusid teist korda ulatuslikud meeleavaldused rahvusvahelise võltsimisvastase kaubandusleppe ACTA vastu.
 Itaalias otsustas Milano kohus süüasja aegumise tõttu jätta ekspeaministri Silvio Berlusconi vastu esitatud altkäemaksusüüdistuse menetlusse võtmata.
 Jeemenis vannutati presidendina ametisse senine asepresident, 21. veebruaril toimunud presidendivalimised võitnud ‘Abd Rabbuh Manşūr Al-Hādī.
 Jeemeni lõunaosas Al-Mukallā linnas asuva presidendipalee ees plahvatas autopomm. Rünnakus hukkus 26 inimest, neist suurem osa vabariikliku kaardiväe sõdurid.
 Kreeka pealinna Ateena metroos leidis rongijuht oma rongi vagunite ülevaatamisel ühe istme alt isetehtud pommi. Demineerijatel õnnestus pomm kahjutuks teha.
 Eestis toimus Inimõiguste Instituudi korraldatud konverents "Venemaa pärast presidendivalimisi – partner või tõrjutu?", mille peaesinejaks oli Venemaa endine peaminister ja opositsioonijuht Mihhail Kasjanov.

26. veebruar

 Ameerika Ühendriikides Los Angeleses tehti teatavaks ja anti üle 2012. aasta Oscari auhinnad. Parimaks filmiks tunnistati režissöör Michel Hazanaviciuse teos "Artist", sama filmi eest sai Hazanavicius parima režissööri ja Jean Dujardin parima meespeaosatäitja auhinna. Parimaks naispeaosatäitjaks tunnistati Meryl Streep Margaret Thatcheri rolli eest filmis "Raudne leedi".
 Kanadas sõitis teelt välja Niagara Fallsist Torontosse teel olnud reisirong. Burlingtoni lähistel juhtunud õnnetuses hukkus 3 ja sai vigastada 45 inimest. Kokku viibis õnnetuse ajal rongis 75 inimest.
 Prantsusmaa ja Saksamaa kutsusid Afganistani valitsusasutuste juurest tagasi kõik oma tsiviilnõunikud, järgides eelmisel päeval sama otsuse langetanud Ameerika Ühendriikide ja Suurbritannia eeskuju. 
 Senegalis toimusid presidendivalimised. Valitsev president Abdoulay Wade sai 34,9 protsenti häältest, tema peamine vastaskandidaat Macky Sall 26,6 protsenti häältest. Valimiste teine voor määrati 18. märtsiks.
 Suurbritannias hakkas ilmuma kõmulehe The Sun pühapäevane väljaanne Sun on Sunday.
 Süürias toimus uue põhiseaduse rahvahääletus.
 Venemaal Siberis toimus tugev maavärin, mille tõugete magnituud ulatus 6,6 pallini Richteri skaalal. Maavärina epitsenter asus 93 kilomeetri kaugusel Tõva pealinnast Kõzõlist. Ametlikel andmetel maavärin olulisi purustusi peale ühe sillavaringu ei tekitanud ja inimesed selles kannatada ei saanud.
 Venemaa linnades toimusid meeleavaldused, millel nõuti ausaid valimisi. Enamuses linnades osales meeleavaldustel ajakirjanduse hinnangul vaid mõnisada inimest. Suurim aktsioon toimus pealinnas Moskvas, kus ametlikel hinnangutel avaldas meelt 11 000, mitteametlikel andmetel kuni 30 000 inimest.
 Eesti XII Riigikogu esimees Ene Ergma alustas 29. veebruarini kestnut ametlikku visiiti Horvaatias. Teda saatsid visiidil parlamendiliikmed Peep Aru, Kaia Iva, Jaan Õunapuu ja Rainer Vakra, samuti Riigikogu Kantselei direktor Heiki Sibul.

27. veebruar

 Afganistanis Jalālābādi linna lennujaamas lasi ennast õhku enesetaputerrorist. Hukkus üheksa ja sai vigastada kümme inimest. Vastutuse rünnaku eest võttis islamiliikumine Ţālebān.
 Argentina Tulemaa provintsi võimud keelasid Suurbritannia ristluslaevade Adonia ja Star Princess sissesõidu Ushuaia sadamasse. Otsus oli tingitud kahe riigi vahel võimendunud tülist Falklandi saarte pärast.
 Austraalia peaminister ja Austraalia Tööpartei esimees Julia Gillard võitis erakonna esimehe usaldushääletuse, kus tema vastu oli oma kandidatuuri üles seadnud endine erakonna esimees Kevin Rudd. Gillard võitis hääletuse 71 poolthäälega, Ruddi toetas 31 häält.
 Belgias Brüsselis algas Euroopa Liidu välisministrite kahepäevane kohtumine, kus osales ka Eesti välisminister Urmas Paet. Kohtumise keskseks küsimuseks oli Serbiale Euroopa Liidu kandidaatriigi staatuse andmine.
 Gaboni president Ali Bongo Ondimba nimetas riigi uueks peaministriks Raymond Ndong Sima, kelle valitsuskabinet vannutati ametisse järgmisel päeval.
 Lõuna-Korea ja Ameerika Ühendriigid alustasid Korea poolsaarel sõjaväe ühisõppusi, jättes tähelepanuta Põhja-Korea nõude õppuste ärajätmiseks.
 WikiLeaks alustas Ameerika Ühendriikide eraluureagentuuri Stratfor serveritest häkkerite varastatud kirjavahetuse avalikustamist.
 Eesti president Toomas Hendrik Ilves jättis välja kuulutamata kõrgharidusreformi aluseks oleva "Ülikooliseaduse, rakenduskõrgkooli seaduse ja teiste seaduste muutmise seaduse", pidades seda põhiseadusega vastuolus olevaks.

28. veebruar

 Ameerika Ühendriikide Arizona ja Michigani toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Mõlemas osariigis võitis valimised Mitt Romney, teiseks jäi Rick Santorum. 
 Euroopa Liidu välisministrid otsustasid oma kohtumisel Brüsselis anda soovituse Serbiale Euroopa Liidu kandidaatriigi staatuse andmiseks. Ametlikku heakskiitu ei saanud ministrid anda Rumeenia vastuseisu tõttu, kes soovib, et Serbia tunnistaks esmalt riigis elavaid valahhe ametliku rahvusvähemusena.
 Iirimaa valitsus otsustas korraldada rahvahääletuse Euroopa Liidu stabiilsus- ja kasvupaktiga ühinemise küsimuses.
 Prantsusmaal teatas Sotsialistliku Partei presidendikandidaat François Hollande, et kavatseb valimisvõidu korral üle 1 000 000 euro aastas teenivatele inimestele kehtestada tulumaksumääraks 75 protsenti.
 Prantsusmaa konstitutsioonikohus kuulutas parlamendis vastu võetud armeenlaste genotsiidi eitamist kriminaliseeriva seaduse põhiseadusega vastuolus olevaks. Samal päeval käskis president Nicolas Sarkozy valitsusel ette valmistada uue sama sisuga seaduseelnõu, mis arvestaks konstitutsioonikohtu kriitikat.
 Saksamaa konstitutsioonikohus otsustas, et euroala päästepakettides osalemise peaks edaspidi ikkagi otsustama Liidupäev, mitte valitsuse moodustatud erikomisjon.
 Eestis esitas riigiprokuratuur Eesti Keskerakonda kuuluvatele XII Riigikogu liikmetele Lauri Laasile ja Priit Toobalile ametliku kahtlustuse endise erakonnakaaslase Ivor Onksioni kihutamise eraviisilisele jälitustegevusele sotsiaaldemokraadist poliitiku ja riigiametniku Hannes Rummu vastu.

29. veebruar

 Ameerika Ühendriikide Wyomingi osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Eelvalimised võitis Mitt Romney.
 Ameerika Ühendriikide autotootja General Motors ja Prantsusmaa autotootja PSA Peugeot Citroën teatasid liidu moodustamisest. Tehingu kohaselt omandas General Motors 7 protsenti Prantsuse ettevõtte aktsiatest, ettevõtted hakkavad läbi viima ühishankeid ja jagama omavahel tehnilist oskusteavet.
 Egiptuse keskvalimiskomisjon määras presidendivalimiste toimumise kuupäevadeks 23. ja 24. mai.
 Lesotho peaminister Pakalitha Mosisili lahkus valitseva erakonna Lesotho Vabaduskongressi esimehe kohalt ja loobus ka partei liikmesusest, kuid jäi edasi peaministriks. Temaga koos lahkus parteist 45 saadikut, kes moodustasid uue erakonna Lesotho Demokraatlik Kongress ja saavutasid parlamendis enamuse.
 Suurbritannias loobus meediamagnaat Rupert Murdochi poeg James Murdoch ettevõtte News International tegevjuhi ametist. 
 Venemaal astus ametist tagasi Primorje krai kuberner Sergei Darkin. Kuberneri kohusetäitjaks nimetati Vladimir Mikluševski.
 Harjumaal Viimsi vallas Lubja külas avati valla uus veepuhastusjaam. Üritusel osales ka keskkonnaminister Keit Pentus.

 2012-02